**Diasporas konsultatīvās padomes**

**SĒDES PROTOKOLS Nr. 1/2025**

**Norises viet**a: Rīgā, 2025. gada 28. februārī

Klātienē Ārlietu ministrijā un

attālināti *Zoom* platformā

Sēde sākas: 14:00 (Rīgas laikā)

**Sēdi vada:**

Zanda Grauze Padomes priekšsēdētāja

**Sēdē klātienē piedalās:**

Indulis Bērziņš Padomes priekšsēdētājas vietnieks

 Organizācijas “Latviesi.com” pārstāvis

*Padomes locekļi:*

Maija Bilsēna Ārlietu ministrijas pārstāve

Gunārs Kūtris Saeimas Pilsonības, migrācijas un sabiedrības saliedētības komisijas pārstāvis

Ilona Anna Eklona Valsts kancelejas pārstāve

Baiba Bašķere Ekonomikas ministrijas pārstāve

Vineta Ernstsone Izglītības un zinātnes ministrijas pārstāve

Ieva Puriņa Latvijas Evaņģēliski luteriskā Baznīcas pasaulē pārstāve

Pēteris Blumbergs Organizācijas “Pasaules brīvo latviešu apvienība” pārstāvis

Mārtiņš Andersons Organizācija “Amerikas Latviešu apvienības” pārstāvis

Anita Andersone Organizācijas “Latviešu apvienība Austrālijā un Jaunzēlandē” pārstāve

Justīne Krēsliņa Organizācijas “Eiropas Latviešu apvienība” pārstāve

Vineta Hibšmane Biedrības “Ekonomiskā sadarbība un investīcijas Latvijai” pārstāve

*Citi:*

Dace Melbārde Ārlietu ministrijas Parlamentārā sekretāre

Gunta Robežniece Kultūras ministrijas pārstāve

Mārīte Kļaviņa Organizācijas “Pasaules brīvo latviešu apvienības” pārstāve

Jānis Andersons Organizācijas “Pasaules brīvo latviešu apvienības” pārstāvis

Raits Eglītis Organizācijas “Pasaules brīvo latviešu apvienības” pārstāvis

Ilze Kuplēna Ewart Organizācijas “Latviešu nacionālā apvienība Kanādā” pārstāve

Diāna Kārkliņa Organizācijas “Amerikas Latviešu apvienības” pārstāve

Valda Grinberga Organizācijas “Amerikas Latviešu apvienības” pārstāve

Andra Baltmane Organizācijas “Amerikas Latviešu apvienības” pārstāve

Aira Priedīte Organizācijas “Eiropas Latviešu apvienības” pārstāve

Roberts Gorodko Organizācijas “Latviesi.com” pārstāvis

Kristīne Saulīte Centrālā vēlēšanu komisijas pārstāve

Inita Dzene Centrālā vēlēšanu komisijas pārstāve

Alise Pundure Ārlietu ministrijas pārstāve

Marija Dombrovska Ārlietu ministrijas pārstāve

Toms Pāvils Ārlietu ministrijas pārstāvis

**Sēdē attālināti piedalās:**

*Padomes locekļi:*

Inta Mieriņa Latvijas Universitātes Diasporas un migrācijas pētījumu centra vadītāja un pārstāve

Zigmārs Erts Viedās administrācijas un reģionālās attīstības ministrijas pārstāvis

Sandis Barks Iekšlietu ministrijas pārstāvis

Imants Lipskis Labklājības ministrijas pārstāvis

Ilva Milzarāja Nacionālās elektronisko plašsaziņas līdzekļu padomes locekle

Elita Kresse Latvijas Pašvaldību savienības pārstāve

Renāte de Karvaļo-Albrehta Dienvidamerikas un Karību latviešu apvienības priekšsēdētāja un pārstāve

Fritz Traugott Kristbergs Organizācijas “Latviešu Nacionālā apvienība Kanādā” priekšsēdis un pārstāvis

Vera Antipova Organizācijas “Daugavas Vanagi” Centrālās valdes pārstāve

Miks Muižarājs Biedrības “Ar pasaules pieredzi Latvijā” pārstāvis

*Citi:*

Kristīne Stašāne Nodarbinātības valsts aģentūras direktora vietniece

Vita Ziemele Viedās administrācijas un reģionālās attīstības ministrijas Valsts ilgtspējas attīstības plānošanas departamenta Reģionālo atbalsta instrumentu nodaļas vecākā eksperte

Aija Otomere Latviešu valodas aģentūras pārstāve

Aivars Sinka Organizācijas “Daugavas Vanagi” Centrālās valdes priekšsēdis

Anastasija Smirnova Saeimas Ārlietu komisijas pārstāve

Uldis Dimiševskis Muzeja un pētniecības centra “Latvieši pasaulē” izpilddirektors

Juris Ķeniņš Latviešu Dziesmu Svētku Biedrības Kanādā valdes priekšsēdis

Aigars Opihtins biedrības “Evolūcija” valdes priekšsēdis

Uldis Rihards Lote Latvijas-Kanādas Biznesa padomes prezidents

Karīna Mieriņš Latvijas-Kanādas Biznesa padomes pārstāve

Ieva Sprūde Vālena Stavangeras latviešu biedrības pārstāve

*Sēdes publiskā tiešraide tiek nodrošināta Ārlietu ministrijas mājas lapā un sociālajos tīklos.*

**Diasporas konsultatīvās padomes sēdes darba kārtība:**

1. Ārlietu ministrijas parlamentārās sekretāres Daces Melbārdes uzruna.
2. Īpašo uzdevumu vēstnieces diasporas jautājumos Zandas Grauzes ziņojums par 2025. gadā plānoto.
3. Pasaules Brīvo latviešu apvienības valdes priekšsēža Pētera Blumberga uzruna.
4. Centrālās vēlēšanu komisijas ziņojums par Latvijas pašvaldību vēlēšanām. Diskusija.

*Ziņo CVK priekšsēdētāja Kristīne Saulīte.*

1. DKP darba grupu vadītāju ziņojumi par plānoto 2025. gadā.
* DKP Latviešu valodas un izglītības darba grupa

*Ziņo darba grupas vadītāja Aira Priedīte.*

* DKP Remigrācijas koordinācijas darba grupa

*Ziņo darba grupas vadītājs Miks Muižarājs.*

* DKP Diasporas mediju darba grupa

*Ziņo darba grupas vadītājs Indulis Bērziņš.*

1. Latvijas Universitātes Diasporas un migrācijas pētījumu centra 2025. gadā plānotā pētījuma prezentācija.

*Ziņo LU DMPC direktore Inta Mieriņa.*

1. Izmaiņas DKP darba grupu izveides un to darba organizācijas kārtībā.
2. DKP nepastāvīgo pārstāvju vēlēšanas.
3. Dažādi.
4. DKP sastāva apstiprināšana.

**Īpašo uzdevumu vēstnieces diasporas jautājumos Zandas Grauzes ievadvārdi.**

**Z. Grauze** sveic klātesošos pirmajā šī gada Diasporas konsultatīvās padomes (turpmāk – DKP) sēdē Ārlietu ministrijā (turpmāk – ĀM). Atvainojas tiem, kas ir pieslēgušies tiešraidē par kavēšanos, jo aizkavējās PBLA valdes tikšanās ar ārlietu ministri B. Braži par diasporas aktualitātēm. Informē, ka sēdei var sekot līdzi gan ĀM mājaslapā, gan ĀM un *Diaspora LV* *Facebook* lapās. Z. Grauze sniedz tehnisku informāciju dalībniekiem, kas pieslēgušies attālināti, un aicina rakstīt komentārus saziņas daļā vai pacelt virtuālo roku, ja vēlas izteikties. Piemin, ka ar praktisko sanāksmes organizāciju palīdzēs kolēģe Maija Bilsēna, kura pirms dažām nedēļām ir pievienojusies Diasporas grupai. Informē, ka sanāksme tiek ierakstīta. Z. Grauze uzsver, ka kopā DKP sastāvā ir 27 dalībnieki. Lai sanāksme būtu lemttiesīga, nepieciešami 14 dalībnieki.

**M. Bilsēna** apstiprina, ka sēdei ir kvorums ar 21 dalībnieku klātienē un attālināti.

**Z. Grauze** informē par sanāksmes darba kārtību. Sanāksme sāksies ar parlamentārās sekretāres uzrunu, tad sekos Z. Grauzes informācija par šī gada aktualitātēm, un tad PBLA priekšsēdim Pēterim Blumbergam tiks dots vārds īsai uzrunai. Pēc tam CVK priekšsēdētāja Kristīne Saulīte sniegs ieskatu aktualitātēs, kas saistītas ar pašvaldību vēlēšanām šogad un Saeimas vēlēšanām nākamgad. Tad DKP darba grupas tiks aicinātas iepazīstināt ar saviem šī gada plāniem, pēc kā tiks izskatīti papildinājumi DKP darba grupu izveides un to organizācijas kārtībā. Tad Latvijas Universitātes Diasporas un migrācijas pētījumu centra (turpmāk – LU DMPC) pārstāvji tiks aicināti prezentēt šajā gadā plānoto pētījumu un dienas noslēgumā tiks organizētas vēlēšanas, lai ievēlētu divus jaunos nepastāvīgos DKP locekļus. Beigās visi sēdes dalībnieki tiks aicināti uz vienu kopīgu foto. Z. Grauze izsaka prieku par to, ka sēdei ir pievienojusies ĀM parlamentārā sekretāre Dace Melbārde, kura tikko atgriezusies no Eiropas Savienības Padomes Briselē. Aicina D. Melbārdi sniegt īsu ieskatu šī brīža aktualitātēs.

# 1. Parlamentārās sekretāres Daces Melbārdes uzruna.

**D. Melbārde** izsaka pateicību Z. Grauzei un uzsver, ka novērtē iespēju ar DKP dalībniekiem tikties klātienē, jo pirms tam ir piedalījusies tikai attālināti. D. Melbārde sveic klātesošos un tos, kas pieslēgušies sēdei attālināti. Piemin, ka ekrānā redz vismaz divus dalībniekus no Kanādas un vienu no Brazīlijas, kurus pati personīgi pazīst. Izsaka prieku, ka tie seko līdzi un sadarbība turpinās. D. Melbārde piemin, ka Irma Kalniņa, kas ir Saeimas darba grupas sadarbībai ar diasporu vadītāja, šobrīd atrodas komandējumā un šai sēdei seko līdzi viņas palīdze, uzsverot, ka arī I. Kalniņa būs informēta par sēdē pārrunāto. D. Melbārde uzsver, ka Saeima šajā sēdē ir pārstāvēta – piedalās deputāts Gunārs Kūtris. D. Melbārde norāda, ka šī brīža ģeopolitiskā situācija ir ļoti saspringta un ārpolitikai ir ārkārtīgi liela loma. D. Melbārde norāda, ka mēs visi labi apzināmies, ka šobrīd izšķiras Eiropas, ne tikai Ukrainas, un lielā mērā visas pasaules liktenis. No tiem lēmumiem, kas tiks pieņemti, tām rīcībām, kas sekos, būs atkarīga visa tā saucamā noteikumos balstītā starptautiskā kārtība, kas rūpējas par to, lai joprojām visa pasaules arhitektūra, kas ir būvēta, lai nodrošinātu mieru pasaulē, balstīsies uz tiem pašiem principiem. D. Melbārde uzsver, ka mēs esam tajā valstu grupā, kas stingri iestājās par ANO hartu un tajā nostiprinātajiem pamatprincipiem un esam gatavi līdz galam cīnīties par Ukrainas tiesībām būt suverēnai valstij un pašai lemt par savu nākotni, jo tas lielā mērā ietekmēs arī Latvijas nākotni. D. Melbārde aicina noskatīties ārlietu ministres B. Bražes runas ANO Ģenerālajā asamblejā un ANO Drošības padomē, kas skaidri pauž Latvijas un reģiona valstu nostāju. D. Melbārde uzsver, ka šobrīd ļoti svarīga ir arī iekšpolitika, un mēs kā salīdzinoši maza nācija nevaram atļauties sašķelties, strīdēties par sīkumiem. Mums ir jābūt vienotiem un jādomā par sabiedrības noturību – jāsargā sava demokrātija, jāseko, kādas būs pašvaldību vēlēšanas, Saeimas vēlēšanas, jāaizsargādemokrātijas vērtības. D. Melbārde norāda, ka ir svarīgi novērst trešo valstu vai atsevišķu indivīdu iespējas iejaukties vēlēšanu procesā. D. Melbārde aicina diasporas organizācijas un medijus būt aktīviem iesaistoties dezinformācijas apkarošanā un cīņā ar propagandu. D. Melbārde pasvītro, ka diasporas organizācijas irsvarīgas ne tikai kā kultūras projektu īstenotāji un ekonomikas stiprinātāji, bet tām irliela nozīme kā politiskam lobijam. D. Melbārde norāda, ka sarunā ar ārlietu ministri B. Braži un Pasaules Brīvo latviešu apvienību (turpmāk – PBLA), tika uzsvērts, ka diasporas organizācijas, šobrīd īpaši Amerikas Savienotajās Valstīs (turpmāk – ASV) var pozicionēties kā Latvija interešu pārstāvji un uzrunāt ASV demokrātiskās institūcijas, lai paustu Latvijas viedokli, vienlaikus pārstāvot savu viedokli kā ASV pilsoņiem.D. Melbārde turpina, uzsverot, ka ļoti svarīgs ir diasporas viedoklis par vēlēšanu likumā ierosinātajiem grozījumiem, jo mums ir jāpārliecinās par to, lai ārpus Latvijas dzīvojošiem cilvēkiem ir skaidrs, kā viņi var piedalīties vēlēšanās. Iespējas vēlēt ir pieejamas, un tām nav tehnisku un organizatorisku šķēršļu. D. Melbārde norāda, ka diasporai svarīgas ir gan šī gada pašvaldību vēlēšanas, gan gaidāmās Saeimas vēlēšanas. Izsaka prieku par to, Kristīne Saulīte (CVK priekšsēdētāja) ir šeit un DKP sēdes laikā būs arī saruna par šiem jautājumiem. D. Melbārde uzsver, ka arī izglītības jautājumi ir ļoti svarīgi, un viņu īpaši iepriecina tas, ka diasporas jaunieši mobilizējas un ir aktīvi. D. Melbārde priecājas, ka diasporas jaunieši domā, kā veidot ciešāku sadarbību ar jauniešiem Latvijā, ka viņus satrauc izglītības jautājumi, un viņi ir motivēti piedalīties valsts aizsardzības dienestā. D. Melbārde uzsver, ka tā ir laba zīme un mums jādomā, kā turpināt mudināt jauniešus, kas dzīvo ārpus Latvijas būt aktīviem arī šajā ziņā. D. Melbārde piemin kultūras diplomātijas tēmu un uzsver, kafilmas *Straume* panākumi parāda mūsu potenciālu šajā jomā. D. Melbārde izsaka prieku par to, ka diaspora izrāda interesi un ir gatava strādāt arī kultūras diplomātijas virzienā. D. Melbārde uzsver ekonomikas attīstības nozīmi un norāda, ka atzinīgi vērtē Pasaules Latviešu ekonomikas un inovāciju forumu. D. Melbārde uzsver, ka mums šobrīd ir ļoti svarīgi veidot sadarbības tīklus ekonomikā ar visu pasauli, un ekonomikas sakaru veicināšana šobrīd ir viena no ĀM prioritātēm, kurā diasporas ieguldījums un resursi ir nozīmīgi. D. Melbārde norāda, ka komunikācija ir “dievs šajā pasaulē”, un ka šobrīd mēs dzīvojam informācijas laikmetā. Lai novadītu pareizos signālus tautiešiem ārzemēs un lai Latvijas sabiedrība iegūtu aktuālo informāciju par diasporu un sadzirdētu par notiekošo ārzemēs, liela nozīme ir diasporas medijiem. D. Melbārde izsaka prieku par to, ka klātienē redz arī diasporas mediju pārstāvjus un ka šie jautājumi arī ir dienas kārtībā. Noslēgumā, D. Melbārde informē, ka nevarēs palikt uz visu sēdes laiku, jo jāgatavojas svarīgai sanāksmei, bet paliks, cik ilgi iespējams.

**Z. Grauze** izsaka pateicību par D. Melbārdes sniegto pārskatu. Piemin, ka priecājās par šajā nedēļā dotajām iespējām kopā ar PBLA piedalīties sanāksmēs ar vairākām augstām amatpersonām un iegūt pārskatu par situāciju un prioritātēm, kas saistītas ar diasporu.

***Zoom komentāru sadaļa:***

**Miks Muižarājs:**

Paldies Melbārdes kundzei par atbalstu, vairāk jautājums tieši pie tālākas koordinācijas un iesaistes ģeopolitisko jautājumu sakarā

# 2. Īpašo uzdevumu vēstnieces diasporas jautājumos Zandas Grauzes ziņojums par 2025. gadā plānoto.

**Z. Grauze** norāda, ka arī viņas darba prioritātes ir atkarīgas no lielajām prioritātēm un ģeopolitiskās situācijas. Z. Grauze uzsver, ka cilvēki ir viena no trīs ārpolitiskajām prioritātēm, līdzās drošības un taustsaimniecības jautājumiem. Tas nozīmē, ka gan diaspora, gan valstspiederīgo konsulārā aizsardzība ir viens no trim pīlāriem mūsu ārpolitiskajās prioritātēs. Vēstniece uzsver, ka diasporas likumā ir minēts, ka diaspora ir neatņemama visas Latvijas sabiedrības daļa, un DKP pienākums ir rūpēties, lai tā tas būtu arī realitātē – ne tikai uz papīra, ne tikai ierakstīts normatīvos. Z. Grauze norāda, ka ja tiek izstrādāts kāds normatīvs regulējums, DKP uzdevums ir raudzīties, lai tajā ir vieta un loma diasporai, lai valsts iestādes savā darbā norādītu un saskatītu, kāda ir diasporas vieta, kā regulējums attieksies uz diasporu un kā diaspora to varēs izpildīt vai īstenot. Šajā darbā būtisks partneris ir diasporas organizācijas, tai skaitā, PBLA, Eiropas Latviešu apvienība, Amerikas Latviešu apvienība un citas. Z. Grauze izsaka pateicību organizācijām par sadarbību, jo bez tām šis darbs nebūtu iespējams. Z. Grauze uzsver, ka par katru procesu mūsu darbs ir skatīties nevis vai diaspora tur parādās, bet kā tā parādās un tā tam būtu jābūt ar jebkuru procesu valstī. Z. Grauze uzsver, ka Diasporas grupas darbības virzieni skaidri, kas ir definēti gan Diasporas likumā, gan plānā darbam ar Diasporu 2024. – 2026. gadam. Z. Grauze izsaka pateicību Justīnei Krēsliņai par sarunu iepriekšējā dienā un atgādinājumu par domu, ka šī gada beigās vai nākamā gada sākumā būtu nepieciešams izstrādāt starpziņojumu par pašreizējā plāna izpildi, lai varētu sākt gatavot nākamo plānu 2027. – 2030. gadam. Z. Grauze norāda, ka šobrīd Ministru kabineta regulējums paredz to darīt otrādāk, bet nekas neliedz mums sagatavot starpziņojumu mūsu pašu vajadzībām. Z. Grauze norāda, ka šajā gadā plānotas četras DKP sēdes: 28. februārī klātienē, 6. jūnijā attālināti, 26. septembrī klātienē, un 12. decembrī attālināti. Z. Grauze norāda, ka viņai prieks par visām DKP darba grupām, kas aktīvi sākušas darbu un sēdes laikā iepazīstinās ar saviem plāniem. Z. Grauze norāda, ka neskatoties uz saspringto valsts budžeta situāciju, ir atzinīgi jāvērtē joprojām pieejamais valsts atbalsts diasporai 2.73 miljonu apmērā. Z. Grauze norāda, ka Diasporas grupa šogad vairāk koncentrēsies uz Pasaules Latviešu ekonomikas un inovāciju forumu (turpmāk – PLEIF), 4. Starptautiskajās Organizācijās strādājošo latviešu profesionāļu forumu, Eiropas Latviešu kultūras svētkiem (turpmāk – ELKS) Bredfordā, 60. Austrālijas Latviešu kultūras dienām, un citiem. Uzsver, ka Diasporas grupas kalendārs ir ļoti piepildīts. Z. Grauze uzsver, ka priecājas, ka organizācijas darbojas pašas un aicina valsts pārstāvjus pie sevis viesos. Uzsver, ka varam tikai apbrīnot to, kā organizācijas to paveic. Z. Grauze norāda, ka lepojas ar to, cik plaša diasporas iesaiste paredzēta XIII Latvijas Skolu jaunatnes dziesmu un deju svētkos Rīgā. Tiem reģistrējušies 18 diasporas kolektīvi un nedaudz vairāk kā 400 dalībnieki – no Austrālijas, Norvēģijas, Lielbritānijas, Beļģijas, Nīderlandes, Īrijas, Luksemburgas, Francijas, Šveices, Itālijas, un Spānijas. Z. Grauze norāda, ka par augsto diasporas dalību dziesmu un deju svētkos viņai ir milzīgs prieks. Z. Grauze akcentē šogad plānotās informācijas kampaņas – par diasporas dalību pašvaldību vēlēšanās un valsts aizsardzības dienestā. Noslēgumā Z. Grauze norāda, ka viens no izaicinājumiem ir diasporas mudināšana uz pašorganizēšanos un jaunu biedrību veidošanu. Z. Grauze aicina esošās biedrības ar pieredzi doties pie jaunām biedrībām ar padomu. Z. Grauze uzsver, ka Diasporas grupa ir gatava nākt ar saviem padomiem un skaidrot, kāpēc biedrības ir nepieciešamas. Viens no tādiem iemesliem ir, lai saņemtu valsts atbalstu savai darbībai. Z. Grauze aicina organizācijas, īpaši jumta organizācijas, dalīties ar pieredzi, un uzsver, ka ĀM ir gatava atbalstīt. Z. Grauze dod vārdu Pēterim Blumbergam un piemin, ka pēc P. Blumberga uzrunas tiks dota iespēja uzdot jautājumus.

# 3. Pasaules Brīvo latviešu apvienības valdes priekšsēža Pētera Blumberga uzruna.

**P. Blumbergs** izsaka pateicību par doto vārdu. Norāda, ka kopš pirmdienas (24. februāra) PBLA delegācija ir Rīgā un katru dienu ir bijušas vairākas tikšanās ar valdības pārstāvjiem un sadarbības partneriem. P. Blumbergs izklāsta pārskatu par PBLA vizītes Rīgā nedēļu, pieminot, ka priecājas par to, ka šajā vizītē piedalījās pārstāvji no visiem PBLA kontinentiem, izņemot Dienvidameriku, bet piemin, ka Renāte de Karvaļo-Albrehta no Brazīlijas ir pievienojusies DKP sēdei attālināti. P. Blumbergs uzsver, ka īpaši priecājas, ka vizītē bija pārstāvēta Austrālija, Eiropa, un no Ziemeļamerikas – Kanāda, ASV austrumu un rietumu krasts. P. Blumbergs norāda, ka šajā nedēļā PBLA tikās ar Valsts prezidentu E. Rinkēviču, ārlietu ministri B. Braži, kultūras ministri A. Lāci, Saeimas prezidiju, Latvijas Investīciju un attīstības aģentūru (turpmāk – LIAA), Centrālās vēlēšanu komisija (turpmāk – CVK), un citām valsts iestādēm. Tikšanās ar sabiedrības partneriem ietvēra Ārpolitikas institūtu, *Red Jackets* organizāciju, Latvijas Amerikas Tirdzniecības kameru, domnīcu *LaSER*. P. Blumbergs uzsver, ka viens no tematiem, kas tika apspriests, bija aizsardzība. P. Blumbergs norāda, ka šis ir kritisks laiks pasaulē, tomēr ir jātur vēsu prātu, un jāskatās uz ilgtermiņa mērķiem un attiecībām ar citām valstīm. P. Blumbergs uzsver, ka svarīgs ir politiskais lobijs, ar ko nodarbojas diasporas organizācijas ASV un Kanādā. Tāpat arī ir būtiski ieguldīt Latvijas drošības arhitektūrā, kas ietver robežu un infrastruktūras stiprināšanu un Valsts aizsardzības dienestu. P. Blumbergs norāda, ka ir vērtīgi Latvijas amatpersonām turpināt doties vizītēs ārpus Latvijas, lai tiktos ar sabiedrotajiem. PBLA priekšsēdis aicina uzturēt vēsturiskās attiecības ar ASV, jo viņaprāt ASV būs Latvijas vissvarīgākais partneris dodoties uz priekšu. Turpinājumā P. Blumbergs norādīja, ka otrs sarunu temats bija saistīts ar ekonomiku. Saistībā ar šo, P. Blumbergs uzsver, ka PLEIF plānošana kopā ar ĀM veiksmīgi virzās uz priekšu un šai nedēļā ir bijušas vairākas tikšanās saistībā ar to. P. Blumbergs norāda, ka ar Valsts prezidentu un LIAA tika pārrunāts jautājums par birokrātijas samazināšanu, lai atvieglotu ārvalstu investīciju piesaisti Latvijai, kā arī nodokļu sarežģījumi, kas attiecas uz investoriem no ASV. P. Blumbergs priecājās, ka arī Valsts prezidents un LIAA ir lietas kursā par šo problēmu un meklē risinājumus. P. Blumbergs piemin, ka tika pārrunāti dažādi diasporas kultūras pasākumi, tai skaitā ELKS Bredfordā, Austrālijas Latviešu kultūras dienas, un 2026. gada dziesmu svētki Grendrapidsā, ASV. Tāpat ir ticis runāts arī par šī gada dziesmu un deju svētkiem Rīgā un diasporas dalību tajos. P. Blumbergs uzsver, ka diaspora jūtas gaidīta šī gada svētkos. Noslēgumā P. Blumbergs uzsver, ka ir bijusi laba un veiksmīga PBLA vizītes nedēļa, tai skaitā tikšanās ar CVK par pašvaldību vēlēšanām un plāniem Saeimas vēlēšanām.

**Z. Grauze** izsaka pateicību P. Blumbergam par PBLA vizītes pārskatu, uzsverot, ka par to ir ļoti svarīgi dzirdēt visiem klātesošajiem un arī tiem, kas seko līdzi attālināti. Dod vārdu Mikam Muižarājam, lai uzdotu jautājumu.

**M. Muižarājs** izsaka pateicību par uzrunām un priecājas redzēt, kā notiek diasporas politikas attīstība pēdējā laikā. Uzdod jautājumu D. Melbārdei par to, kā viņa saskata regulāru sadarbību ar diasporu politikas veidošanā, ņemot vērā, ka notikumi pašlaik mainās ļoti strauji. M. Muižarājs uzdod otru jautājumu Z. Grauzei par to, vai ņemot vērā uzstādīto prioritāti par diasporas organizāciju stiprināšanu un atbalstu, tiks pārskatīts atbalsts programmām diasporas organizāciju kapacitātes celšanai gan ĀM ietvaros, gan, piemēram, Sabiedrības Integrācijas Fondā.

**D. Melbārde** izsaka pateicību par jautājumu. D. Melbārde uzsver, ka ar dažādu regularitāti šobrīd notiek tikšanās ar diasporas pārstāvjiem, bet ir svarīgi, kā tiek strukturēts darbs. D. Melbārde norāda, ka DKP sēdēs mēs vienojamies par lielajiem ietvara jautājumiem un tām seko darbs ar atsevišķiem cilvēkiem un sekošana Plānam darbam ar diasporu. D. Melbārde uzsver, ka galvenais ir nevis uz regulāras tikšanās, bet regulārs darbs. D. Melbārde uzsver, ka sanāksmju laikā vienojas par konkrētām lietām, ko mēs darām un tad strādājam atbilstoši virzieniem. Piemēram, ja mēs izvēlamies strādāt ar to, kā diaspora saprot un pieņem grozījumus vēlēšanu likumā, tad mēs šo jautājumu pārrunājam un diskutējam dažādās tikšanās, saskaņojam viedokļus, gan ĀM, gan Saeimā, gan CVK. D. Melbārde uzsver, ka tā ir viņas izpratne par regulāru darbu, kas šobrīd arī norit. D. Melbārde piemin, ka ir iespējams apspriest, ja ir nepieciešams paaugstināt šī darba regularitāti. D. Melbārde uzsver, ka ir svarīgi, lai katrā DKP sēdē piedalās kāds no politiķiem, un ka tuvojoties sēdēm arī ārlietu ministre atrod laiku tikties un konsultēt, kā šīsdienas sanāksmē ar PBLA. D. Melbārde piemin, ka arī šajā sēdē klāt ir Saeimas pārstāvis un uzsver, ka P. Blumbergs minēja vairākas tikšanās ar politiķiem. Nobeigumā D. Melbārde uzsver, ka ir gatava uzklausīt un apspriest priekšlikumus.

**Z. Grauze** izsaka pateicību D. Melbārdei. Uzsver, ka visās iepriekšējās DKP sēdēs vienmēr klāt ir bijuši gan politiķi, gan arī valsts pārvaldes iestāžu pārstāvji. Z. Grauze norāda, ka tas tiks turpināts un starplaikā ir iespējams griezties pie DKP Sekretariāta ar jautājumiem un ir iespējams sasaukt arī ārkārtas sēdes, ja tas ir nepieciešams. Atbildot uz Mika jautājumu par atbalsta pieaugumu tieši organizāciju pašorganizēšanās virzienā, Z. Grauze atzīst, ka neredz iespēju valsts iestāžu budžetu pieaugumam attiecībā uz atbalstu diasporas organizācijām, tā iemesla dēļ, ka mums ir jāpieaudzē budžeta izdevumi aizsardzībai. Z. Grauze uzsver, ka viss nav tikai par naudu un diasporas organizācijas ir pierādījušas, ka daudz var izdarīt ar vēlmi un iniciatīvu, un ne vienmēr ir jārēķina naudas izteiksmē. Nobeigumā Z. Grauze uzsver, ka diemžēl nevar solīt finansiālu pieaugumu diasporas atbalsta programmās.

**D. Melbārde** norāda, ka var tikai atkārtot Z. Grauzes teikto –šobrīd Latvija ir apņēmusies audzēt savu aizsardzības budžetu. D. Melbārde uzsver, ka diemžēl mēs neesam tajā ģeopolitiskajā situācijā, kur varētu gaidīt strauju uzrāvienu ekonomikā. Tomēr pēdējie investīciju rādītāji ir auguši, neskatoties uz to, cik sarežģītā situācijā mēs esam. D. Melbārde uzsver, ka par to jāsaka paldies diasporas organizācijām, kuras noteikti uz šo ir atstājušas savu ietekmi. D. Melbārde norāda, ka izrāviens ekonomikā nebūs tik straujš, lai varētu solīt dažādām valsts institūcijām pieaugumu budžetā. Jārēķinās, ka būs pretējs virziens, lai atrastu papildus līdzekļus drošībai – būs budžeta konsolidācijas. D. Melbārde uzsver, ka uz svaru kausiem ir nacionālā drošība un valsts neatkarība un to visi pieņem ar lielu izpratni. D. Melbārde atzīst, ka tomēr šis jautājums ir vietā, jo mēs nedrīkstam pazaudēt līdzsvaru starp iekšējo sociālo drošību un ārējo drošību un finansējums diasporai sociālās spriedzes kontekstā ir ļoti svarīgs.

**Z. Grauze** aicina doties pie nākamā darba kārtības punkta. Z. Grauze priecājas redzēt kolēģus no Centrālās Vēlēšanu Komisijas, Kristīni Saulīti un Initu Dzeni un dod vārdu Kristīnei Saulītei.

# 4. Centrālās vēlēšanu komisijas ziņojums par Pašvaldību vēlēšanām un diskusija.

**K. Saulīte** sveicina klātesošos. Iesāk prezentāciju ar nelielu atskatu uz 2024. gada Eiropas Parlamenta (turpmāk – EP) vēlēšanām. K. Saulīte slavē diasporas dalību EP vēlēšanās, izceļot, ka salīdzinot ar iepriekšējām vēlēšanām, kur bija divi diasporas veidoti iecirkņi, 2024. gadā to skaits bija jau 12. Uzsver, ka bija prieks redzēt, ka Eiropas nākotne bija svarīga ne tikai tiem, kas dzīvo Eiropā, bet arī ārpus Eiropas. K. Saulīte piemin, ka pasta balsošana ir veids, kā padarīt vēlēšanas pieejamākas balsotājiem ārpus Latvijas. Norāda, ka EP vēlēšanās 21.7% no visiem balsstiesīgajiem nobalsoja pa pastu, kas ir ievērojams pieaugums. K. Saulīte uzsver, ka pašvaldību vēlēšanas tuvojas strauji un tās ir ārkārtīgi svarīgas, jo tajās ievēlētie politiķi vistiešāk skar vietu, kur katrs dzīvo vai kur pieder īpašumi. K. Saulīte sniedz prezentāciju par balsošanas kārtību ārvalstīs dzīvojošajiem Latvijas pilsoņiem. Uzsver, ka balsot iespējams tikai tiem Latvijas pilsoņiem, kas sasnieguši 18 gadu vecumu, un kuriem attiecīgajā pašvaldībā ir deklarēta dzīvesvieta vai pieder nekustamais īpašums. K. Saulīte norāda, ka balsošanai nepieciešams autentifikācijas rīks un drukātājs, kā arī interneta pieslēgums. Tāpat nepieciešamas divas aploksnes un pastmarka, lai balsošanas zīmi nosūtītu uz Latviju, uz attiecīgo pašvaldību. Balsošanai pa pastu vēlētājiem ārpus Latvijas iespējams pieteikties portālā Latvija.lv vai PMLP tīmekļvietnē ne ātrāk kā 18. aprīlī un ne vēlāk kā 30. maijā. K. Saulīte aicina visus pieteikties cik ātri iespējams un nosūtīt balsošanas zīmi laicīgi, ņemot vērā iespējamo pasta sūtījumu kavēšanos. Kā piemēru K. Saulīte min sūtījumu Eiropas Parlamenta vēlēšanām no Francijas, kas tika saņemts tikai šī gada janvārī. K. Saulīte norāda, ka pēc pieteikšanās būs pieejami dažādi materiāli, tai skaitā visu kandidātu sarakstu vēlēšanu zīmes attiecīgajā pašvaldībā. Vēlēšanās katram pasta balsotājam būs kārtas numurs, kas ļaus izsekot, vai pašvaldība informāciju ir saņēmusi. K. Saulīte skaidro, ka šajās vēlēšanās ir jaunas vēlēšanu zīmes. Jaunajās zīmēs ir atsevišķi stabiņi, kuros iespējams atzīmēt, ja īpaši atbalsta vai neatbalsta kādu kandidātu. K. Saulīte skaidro, kas jāliek vēlēšanu aploksnē un kā tā nosūtāma uz Latviju un ka pasta aploksnes tiks uzskatītas par derīgām, ja tās tiks saņemtas līdz balsu skaitīšanas sākumam 2025. gada 7. jūnijam plkst. 20:00 pēc Latvijas laika. Tāpēc ieteicams balsis nosūtīt uzreiz pēc pieteikšanās balsošanai. Noslēgumā K. Saulīte min, ka CVK dalīsies ar informāciju. Uzsver, ka jau ir sācies darbs pie Saeimas vēlēšanām. K. Saulīte aicina jau tagad sākt domāt par iespējamajiem iecirkņiem, un to daudzumu, lai CVK var plānot savu budžetu, kā arī aicina jautājumu gadījumā sazināties.

**Z. Grauze** izsaka pateicību kolēģēm. Apstiprina, ka ar prezentācijas materiālu drīkstēs dalīties publiski. Dod vārdu Justīnei Krēsliņai, kurai ir jautājums.

**J. Krēsliņa** izsaka pateicību par apjomīgo un pieejamo informāciju. Uzsver, ka nav neviena diasporas organizācija, kas vēlētos veikt atsevišķu informācijas kampaņu, ejot uz pašvaldību vēlēšanām. Jautā, vai būs kādi informatīvie materiāli no CVK puses, ko organizācijas varētu izmantot, lai veicinātu diasporas iesaisti.

**K. Saulīte** aicina meklēt informāciju CVK mājaslapā, kas ir sakārtota, lai palīdzētu atrast nepieciešamo informāciju un kurā ir atrodams kalendārs, kas uzrāda visus svarīgākos datumus attiecībā uz vēlēšanām. Uzsver, ka no CVK puses sekos videorullīši, vizuāļi, tiks informēti diasporas mediji. K. Saulīte norāda, ka lielākoties informācija ir atrodama mājaslapā un sociālajos tīklos, bet tiek strādāts, lai informācija būtu pēc iespējas saprotamāka vēlētājam.

**J. Krēsliņa** jautā vai šī informācija tiks izsūtīta, vai tā būs jāmeklē pašiem.

**K. Saulīte** informē, ka CVK dalās ar PBLA un sociālajos tīklos, kā arī aicina visus ar informāciju dalīties tālāk. Norāda, ka individuāli katram netiks sūtīta, bet informācija būs ļoti pieejama.

**Z. Grauze** pateicas par atbildi un norāda, ka tālāk darba kārtībā ir DKP darba grupu ziņojumi. Priecājas par to, ka visas darba grupas ir savas pirmās gada sanāksmes noturējušas un ka viņai ir bijusi iespēja tajās piedalīties un redzēt, cik aktīvs ir darbs. Norāda, ka viņasprāt īstais darbs notiek darba grupās, jo tur tiek runāts par ļoti konkrētām lietām un tiek meklēti konkrēti risinājumi. Dod vārdu Airai Priedītei, Latviešu valodas un izglītības darba grupas vadītājai.

*Prezentāciju skatīt 1. pielikumā.*

# 5. DKP darba grupu vadītāju ziņojumi par 2024.gadā paveikto un 2025.gadā plānoto.

* **DKP Latviešu valodas un izglītības darba grupa**

Latviešu valodas un izglītības darba grupas vadītāja **A. Priedīte** informē, ka 2024. gads tika veltīts informācijas apkopošanai, kas ir pieejama pasaulē vai Latvijā par latviešu valodas materiāliem un latviešu valodas mācīšanu. Turpretī, 2025. gada darba grupa vēlas fokusēties uz “lielā rāmja” veidošanu.

Pirmkārt, A. Priedīte uzsver Latvijas ieguldījumu latviešu valodā un latviešu izglītībā diasporā, kā vienu no svarīgākajiem atbalstiem diasporai, jo bez tā daudzas sestdienas skolas un nometnes nevarētu notikt. Īpašu pateicību izsakot Izglītības ministrijai un Latviešu valodas aģentūrai par labo sadarbību atbalsta iegūšanā.

Kā 2025. gada primāro darbu, A. Priedīte izvirza atbalsta sniegšanu diasporas skolas skolotājiem, lai stiprinātu viņu zināšanas un kapacitāti. Plāns ir izveidot mazas darba grupas, kurās skolotāji varētu individuāli izteikties un iegūt informāciju, kas viņiem būtu svarīga. Atsaucoties uz pieredzi ar līdzīga formāta sadarbību, A. Priedīte uzskata, ka ir ļoti svarīgi veidot resursu un pieredzes apmaiņu starp diasporas skolām, kā arī starp diasporas skolām un Latvijas skolām/ izglītību.

A. Priedīte informē, ka ļoti aktuāla tēma diasporai pašreiz ir Izglītības likuma maiņa attiecībā uz tālmācību, jo ir pietiekoši liels skaits ar bērniem un jauniešiem, kas mācās Latvijas tālmācības skolās. Viņa augstu novērtē, ka Saeima Izglītības, kultūras un zinātnes komisija ir piedāvājusi iespēju piedalīties domu apmaiņā. Tāpēc, Aija Priedīte kopā ar Ilzi Atardo ir izveidojušas un izsūtījušas aptauju par to, vai diasporas vecākiem tālmācība ir svarīga un kāpēc viņi sūta savus bērnus uz Latvijas tālmācības skolām. Iegūto informāciju plānots apkopot nākošās nedēļas laikā un izmantot sniedzot kvalitatīvus rezultātus.

A. Priedīte komentē, ka kopā ar I. Atardo ir strādājušas pie Izglītības likuma 47. panta Interešu izglītības programmas, lai ieviestu programmas noslēgumā obligāto prasību kārtot latviešu valodas pārbaudi.

A. Priedīte uzsver, ka ir ļoti nepieciešama diasporai vienota latviešu valodas mācīšanās platforma. Viņa komentē, ka Izglītības darba grupā, kopā ar I. Atardo, izveidos prezentāciju, kura izskaidros šīs platformas nepieciešamību.

Darba grupa ir sākusi darbu pie latviešu valodas mācību lietotnes, bet neguva lielu atsaucību no Latviešu valodas aģentūras. Tomēr, plānots izveidot vienu *hakatonu*, kurā izveidos plānu kā varētu izskatīties un kādas būtu kopējās izstrādes izmaksas.

Turpinājumā, A. Priedīte informē, ka diasporai ir nepieciešama digitālā pieeja, lai kārtotu latviešu valodas pārbaudi.

Noslēgumā A. Priedīte izvirza trīs iniciatīvas: atbalsts skolotājiem, vienota mācību platforma un digitālā lietotne. Tās varētu apvienot vienā mērķī, kas dotu vienotu piekļuvi latviešu valodas materiāliem un iespējām. A. Priedīte īpaši uzsver, ka platforma nevar būt tikai latviski obligāti jābūt arī angļu valodā.

Kā otro tēmu A. Priedīte izvirza remigrāciju, kuras ietvaros vēlētos sadarboties ar Remigrācijas grupu. A. Priedīte uzskata, ka ir nepieciešams paplašināt to ar mobilitātes tēmu, kura šodien ir aktuālāka nekā aizbraukšana un remigrēšana.

**Z. Grauze** izsaka pateicību un komentē, ka tas ir 3-4 gadu plāns, kurā nevienu sadaļu nevar izsvītrot. Z. Grauze priecājas par plānoto sadarbību ar Remigrācijas grupu, komentējot, ka M. Muižarājs ir izteicis līdzīgu viedokli. Z. Grauze dod vārdu M. Muižarājam par Remigrācijas grupu.

* **DKP Remigrācijas koordinācijas darba grupa**

**M. Muižarājs** komentē, ka pēc ilgāka pārtraukuma Remigrācijas darba grupa ir atsākusi savu darbību. M. Muižarājs izsaka pateicību organizācijām un valsts iestādēm par lielo atsaucību un aktīvo iesaisti darba grupas sēdēs.

M. Muižarājs informē, ka tuvāko gadu laikā pašreizējās ģeopolitiskās situācijas dēļ, būs jāvelta lielākas pūles remigrācijas veicināšanai. M. Muižarājs uzsver, ka tas ir svarīgi, lai veidotu lielāku darbaspēka piesaisti, kas Latvijā sāk iztrūkt.

M. Muižarājs izvirza septiņu punktus/ virzienus ar kuriem strādās 2025. gadā Remigrācijas darba grupa:

1. Vienotais klientu apkalpošanas centrs remigrantiem, vienotais tālrunis un mājas lapas izveide ([remigracija.lv](http://remigracija.lv/));

M. Muižarājs izsaka pateicību Viedās administrācijas un reģionālās attīstības ministrijas (turpmāk – VARAM) kolēģiem par plānoto [paps.lv](https://www.paps.lv/) pārveidošanu uz [remigracija.lv](http://remigracija.lv/) mājaslapu, kas kalpos par plašāku, vienotu informācijas tīklu remigrantiem. M. Muižarājs uzsver cik svarīgi būtu remigrantiem veidot vienotu klientu apkalpošanas centru vai tālruni, kas palīdzētu novirzīt remigrantus pie konkrētā speciālista jautājumā. Tādējādi, atvieglojot informācijas piekļuvi un atgriešanās procesu.

2. Biznesu inkubatoru un remigrantu uzņēmējdarbības programmu salāgošana;

M. Muižarājs informē par VARAM Pašvaldību uzņēmējdarbības atbalsta programmu remigrantiem, uzsverot, ka 15% no remigrantiem atgriežas tieši tāpēc, ka vēlas uzsākt Latvijā savu uzņēmējdarbību. M. Muižarājs izceļ šīs programmas nozīmīgumu argumentējot, ka remigranti ar savu iegūto pieredzi un kontaktiem ārzemēs palīdz veicināt Latvijā eksportspējīgu uzņēmumu izveidi. Viņš komentē, ka šī programma ir tā, kas palīdz nostabilizēt remigranta jaunizveidoto uzņēmumu.

M. Muižarājs informē, ka darba grupas ietvaros tika pārrunāta iespēja par šīs programmas sasaisti ar biznesa inkubatoru tīklu, lai papildus nostabilizētu un veidoto pievienoto vērtību remigrantu uzņēmumiem. M. Muižarājs uzskata, ka tas varētu palīdzēt reģionos pacelt algas un mazināt atkārtotus emigrācijas riskus.

3. Vienotā latviešu valodas apmācības programma pieaugušajiem, ar uzsvaru uz remigrantu valodas apmācību sistēmas uzlabošanu;

M. Muižarājs atsaucas uz A. Priedītes un vēstnieces kundzes iezīmēto sadarbības iespēju darba grupām, aktualizējot jautājumu par vienotu latviešu valodas apmācības programmu. M. Muižarājs informē par Valsts kontroles jaunāko publicēto revīziju “[Saliedētas sabiedrības politika – neskaidra un nekoordinēta](https://lrvk.gov.lv/lv/getrevisionfile/29703-TrunR1tvpeFUQLmyE62yFTRi0VBDd3T-.pdf)”, kurā tiek apskatīti izaicinājumi vienotas pieaugušo latviešu valodas programmas izveidē. Tāpēc, aicina veidot vienotu sanāksmi ar Latviešu valodas darba grupu, kurā apskatītu pašreiz topošo programmu, jo remigranti ir viena no mērķa auditorijas grupām.

4. Latviešu valodas integrācija valodu apmācību aplikācijās;

M. Muižarājs informē, ka ar Latviešu valodas aģentūru ir pārrunāts par latviešu valodas mācību aplikāciju, kuri iepriekš ir veikuši iespējamo izmaksu aprēķinu. Tomēr, ņemot vērā pašreizējo ģeopolitisko situāciju tuvākajā laikā, tai finansējums no valsts puses nebūs pieejams. Tāpēc, M. Muižarājs ierosina meklēt citus variantus, kā varētu attīstīt digitālo latviešu valodas apguvi.

5. Remigrantu mājokļu pieejamības jautājums;

M. Muižarājs informē, ka Remigrācijas grupas sēdē, tika virspusēji izskatīts jautājums par remigrantu mājokļu pieejamību, secinot, ka ir nepieciešama Latvijas banku asociācijas un citu institūciju piesaiste šādām diskusijām. M. Muižarājs papildina, ka no otras puses tas ir arī kredītu pieejamības jautājums. M. Muižarājs informē, ka aptaujās mājoklis ir konstanti ietverts kā viens no problēmu jautājumiem atgriežoties Latvijā, it īpaši, ja vēlas atgriezties ārpus Rīgas.

6. Remigrantu un to partneru (ārvalstnieku) imigrācijas jautājumi;

M. Muižarājs informē, ka darba kārtībā paredzēts apskatīt imigrācijas tematikas pār skatīšanu. M. Muižarājs komentē, ka ir saņemtas vēstules par izaicinājumiem ar ko sastopas remigrantu partneri, kuri ir cittautieši, jautājumā par uzturēšanās atļaujām Latvijā. M. Muižarājs, kā piemēru min ieceļojušos remigrantus ar ģimeni no Lielbritānijas, kura ir viena no lielākajām Latvijas diasporas mītnes zemēm. M. Muižarājs informē, ka šobrīd Saeimā otrajā lasījumā tiek izskatīti Grozījumi Imigrācijas likumā.

7. Diasporas investīciju programma

M. Muižarājs informē, ka plānots sadarbībā ar LIAA un Ekonomikas ministriju attīstīt diasporas investīciju programmu. M. Muižarājs izsaka pateicību LIAA, EM un ĀM par jau paveikto šajā jautājumā. M. Muižarājs komentē, ka lai gan ir liels potenciāls un interese investīcijām Latvijā, tas neatspoguļojas patreizējajā situācijā. Tāpēc biedrība “Ar Pasaules pieredzi Latvijā” skatās uz iespēju veidot specializētu investīciju fondu sadarbībā ar pārstāvjiem no privātā sektora vai attīstības finanšu institūciju Altum. Kā vislabāko risinājumu izvirza kapitāla fondu vai alternatīvo ieguldījumu fondu, kurā diasporas pārstāvji varētu investē un no kuriem pēc tam varētu finansēt, piemēram, aizsardzības industriju, informācijas un komunikāciju tehnoloģijas (IKT) sektoru u.c. Remigrācijas darba grupas ietvaros plānots tālāk šo jautājumu apskatīt.

Noslēgumā, M. Muižarājs aicina iesaistīties vēl pārstāvjus Remigrācijas grupā. M. Muižarājs informē, ka tuvākā Remigrācijas darba grupas sēde notiks 6-8 nedēļu laikā

**Z. Grauze** izsaka pateicību un komentē, ka ja A. Priedītei teica, ka darbs plānojas uz 3-4 gadiem, tad Remigrācijas darba grupai uz nākošajiem 10 gadiem. Z. Grauze informē, ka remigrācijas tēma dienas kārtībā ir augstu un ļoti svarīga, tāpēc izsaka priekšlikumu nākošo DKP sēdi 6. jūnijā daļēji veltīt remigrācijas jautājumiem un diskusijai pieaicināt klāt remigrācijas koordinatorus.

Z. Grauze informē, ka ir saņemts jautājums *Zoom* komentāru sadaļā no organizācijas “Evolūcija” valdes priekšsēža Aigara Opihtina:

**Aigars Opihtins:**

Lūdzu Miku. Vai domājiet par senioru atgriešanos Latvijā? Paldies. UK organizācija Evolūcija-Aigars

**M. Muižarājs** izsaka pateicību par jautājumu un atbild, ka 2024. gadā diskusijā par pensiju sistēmu un nodokļu aplikšanu, kā potenciālais risks tika noteikts dubulta nodokļu aplikšana. M. Muižarājs komentē, ka šo jautājumu var iekļaut Remigrācijas darba grupas darāmo darbu sarakstā, veidojot sarunu ar Valsts sociālās apdrošināšanas aģentūru (VSAA) un Labklājības ministriju. M. Muižarājs informē, ka senioru atgriešanās Latvijā ir aktuāls jautājums un vismaz 20% no tiem diasporas pārstāvjiem, kas ir piedalījušies pētījumos, ir apsvēruši atgriezties Latvijā kā seniori.

**Z. Grauze** komentē, ka šajā tēmā ir iesaistīta Nodarbinātības valsts aģentūra, kura zina kā notiek pensiju pārnese starp valstīm, sociālās garantijas u.c. Z. Grauze izsaka pateicību, ka šo jautājumu apņemas iekļaut darāmo darbu sarakstā.

* **DKP Diasporas mediju darba grupa**

**I. Bērziņš** informē, ka Mediju darba grupa turpinās aktīvi rūpēties, lai arī diasporas medijiem sniegtais Latvijas valsts atbalsts būtu līdzvērtīgs vismaz Latvijas reģionālo mediju saņemtajam atbalstam. I. Bērziņš komentē, ka līdz šim tas nav sasniegts, bet 2024. gadā tika veikti pirmie veiksmīgi soļi vienlīdzības tuvināšanā. I. Bērziņš vienlaicīgi uzsver, ka mediji nevar kļūt atkarīgi no valsts finansējuma. I. Bērziņš informē, ka Kultūras ministrija (turpmāk – KM) ir ļoti labi atspoguļojusi mediju iegūto finansējumu [Kultūras ministrijas 2023. gada publiskajā pārskatā](https://www.km.gov.lv/lv/media/43299/download?attachment). I. Bērziņš balstoties uz KM pārskatu aicina arī diasporas medijus iegūt finansējumu no reklāmām vai sadarbības partneriem un attīstīt abonēšanas maksu, lai tie spētu darboties neatkarīgi.

Kā otro uzdevumu I. Bērziņš izvirza aktīvāk komunicēt ar valsts pārvaldes iestādēm un uzņēmumiem, lai tie savā komunikācijā un iepirkumos neaizmirstu, ka ir jāsasniedz arī diaspora. I. Bērziņš uzsver, ka piemēram, daudzi izvēlas “iet vieglāko ceļu” un neveikt papildus darbu, lai sasniegtu arī diasporu, jo valstiskā līmenī neviens nav uzdevis šo uzdevumu.

Kā trešo uzdevumu I. Bērziņš izvirza turpināt darbu pie sabiedrisko reportieru tīkla, ko iesāka 2024. gadā caur Latviesi.com. Šis tīkls iesaista latviešus visā pasaulē, gan video filmēšanā un fotografēšanā, gan ziņošanā, padarot informāciju par diasporā un pasaulē notiekošo aktuālu un pieejamu arī Latvijas medijiem un Latvijai.

I. Bērziņš informē, ka 2025. gada pirmajā Diasporas mediju sēdē bija lielāka apmeklētība iesaistoties ne tikai mediju pārstāvjiem, bet arī komunikācijas cilvēkiem. I. Bērziņš ziņo, ka sēdes laikā notika arī klātesošo informēšana par diasporas nozīmi dezinformācijas apkarošanā. I. Bērziņš informē, ka šis nav tikai mediju iekšējais uzdevums, bet plašākas komunikācijas jautājums. Tāpēc ir daudz aktīvāk jāiesaista diasporas sabiedrība ne tikai cīņā ar dezinformāciju, bet arī dažādu citu svarīgu jautājumu izziņošanā. I. Bērziņš informē, ka pēc sarunas ar R. Eglīti secināja, ka skatoties uz patreizējo ģeopolitisko situāciju ir nepieciešamība stiprināt diasporas organizāciju informācijas kanālus. Tos organizējot ne tikai latviešu starpā, bet arī ārējā komunikācijā, kas ir ļoti svarīga politiskajā lobijā.

**Z. Grauze** komentē, ka izvirzītie mērķi ir ļoti konstruktīvi un sasniedzami. Z. Grauze izsaka pateicību par semināru diasporas medijiem ar ĀM kolēģi Viktoru Makarovu par mākslīgā intelekta jautājumiem un dezinformāciju. Z. Grauze izsaka gatavību no ĀM puses turpināt šo sadarbību, piedāvājot lektorus, kas ĀM ir pieejami vai būtu noderīgi diasporas mediju darbā.

**A. Smirnova** informē, ka I. Kalniņa vēlas ieteikt izsūtīt visiem Saeimas deputātiem informāciju no Latviesi.com par aktualitātēm un jaunākajiem notikumiem.

**G. Kūtris** informē, ka viņš saņem, bet nezina par pārējiem deputātiem.

**I. Bērziņš** informē, ka Latviesi.com nesūta ziņas visiem deputātiem, bet tikai tiem, kas saistīti ar diasporu, tāpēc G. Kūtris saņem jaunumus kā DKP loceklis. I. Bērziņš izsaka pateicību par ierosinājumu, bet sākotnēji uzzinās no Datu valsts inspekcija vai Saeimas deputāti ir juridiskas personas, kurām var sūtīt informāciju bez to piekrišanas.

**Z. Grauze** izsaka pateicību un novērtē paveikto darba grupās.

# 6. Izmaiņas DKP darba grupu izveides un to darba organizācijas kārtībā.

**Z. Grauze** informē, ka ir izrādīta interese pievienoties darba grupām, tomēr nav skaidra kārtība kā tas notiek. Tāpēc DKP sekretariāts ir nācis klajā ar priekšlikumu papildināt 2023. gada 3. marta apstiprināto Diasporas konsultatīvās padomes darba grupu izveides un to darba organizācijas kārtību. DKP sekretariāts piedāvā zemāk norādītās izmaiņas, kuras tika nosūtītas pirms sēdes visiem DKP locekļiem uz e-pastu:

1. Pastāvīgo darba grupu sastāva izmaiņas veicamas šādā kārtībā:
	* 1. reizi divos gados Sekretariāts izsludina pieteikšanos uz vietām pastāvīgajās DKP darba grupās;
		2. darba grupu sastāvā var tikt iekļauti DKP locekļi, ministriju un citu institūciju pārstāvji un eksperti, kā arī citas ieinteresētas personas, kuru darbība ir saistīta ar kādu no attiecīgās darba grupas mērķiem un darba uzdevumiem;
		3. pieteikšanos organizē Sekretariāts, publicējot Ārlietu ministrijas mājaslapā pieteikuma formu, kuru kandidāti iesniedz elektroniski Sekretariātam, nosūtot to uz e-pasta adresi diaspora@mfa.gov.lv, izsakot vēlmi kļūt par attiecīgās darba grupas locekli. Sekretariāts izvērtē kandidātu atbilstību 3.10.2. punktā minētajam nosacījumam un DKP locekļi sēdē apstiprina jauno darba grupu sastāvu.

Z. Grauze informē, ka ja DKP locekļi piekrīt šīm izmaiņām, tad pēc sēdes DKP sekretariāts izsludinās pieteikšanos uz darba grupām, kuru jauno sastāvu apstiprinātu padome 6. jūnija DKP sēdē.

**G. Robežniece** norāda uz pretrunu formulējumā, kur esošās kārtības 1.6. punktā ir norādīts, ka darba grupas sastāvu rakstiski apstiprina DKP priekšsēdētājs, savukārt piedāvātā papildinājumā 3.10.3.punkts paredz, ka jauno darba grupu sastāva izmaiņas DKP sēdē apstiprina DKP locekļi. Nepieciešams precizēt darba grupu izveides un organizācijas kārtību.

**Z. Grauze** apstiprina un noskaidros ar juridisko dienestu par nepieciešamajiem precizējumiem.

***Zoom komentāru sadaļa:***

 **Miks Muižarājs:**

Paldies, sekretariātam būtu jāprasa viedoklis darba grupu vadītājiem par kandidātiem

**Z. Grauze** atbildot uz M. Muižarāja komentāru saka nē, jo darba grupas ir atvērtas un interesanti to darbā var piedalīties. Z. Grauze aicina paust DKP locekļu viedokļus par šo.

**M. Muižarājs** komentē, ka darba grupās ir ļoti dažāds dalībnieku skaits un ka ir jādod iespēja pēc iespējas vairākiem piedalīties. Tomēr, iesaka DKP sekretariātam pirms lēmuma pieņemšanas pakonsultēties ar darba grupu vadītājiem.

**Z. Grauze** informē, ka neredz iemeslu, kāpēc kāds kuram ir saskarsme ar diasporu nevarētu piedalīties grupu darbā, bet ņems vērā M. Muižarāja ieteikumu.

**P. Blumbergs** lūdz precizēt par DKP darba grupu dalībniekiem.

**Z. Grauze** skaidro, ka dalībniekiem jābūt saskarei ar diasporu, bet nav jābūt obligāti speciālistiem.

**M. Muižarājs** precizē, ka jautājumu uzdevis saistībā ar lielāku līdzdalību un formātu, kādā organizēt darbu, ja ir, piemēram, 30 vai 40 dalībnieki. Tāpēc, konsultēties ar darba grupu plāna izveidotājiem, lai notiktu labāka nākotnes sadarbība.

**Z. Grauze** rosina darba grupu vadītājus aicināt tās organizācijas un sadarbības partnerus, kuri ir aktuāli tēmai pieteikties, jo vēlas paturēt regulētu pieteikšanās kārtību.

# 7. Latvijas Universitātes Diasporas un migrācijas pētījumu centra 2025. gadā plānotā pētījuma prezentācija.

**Z. Grauze** piesaka I. Mieriņu, kura prezentēs 2025. gadā plānoto pētījumu.

**I. Mieriņa** informē, ka saskaņojot ar ĀM un cerībā sadarbojoties ar Remigrācijas grupu turpināt diasporas investīciju tēmas izpēti. I. Mieriņa komentē, ka ir potenciāls diasporas investīciju piesaistei Latvijā, bet šobrīd tiek izvēlētas citas valstis. Pētījuma ietvaros I. Mieriņa informē, ka investīciju piesaisti vēlas izpētīt gan no diasporas investīciju piesaistes puses, gan no diasporas uzņēmēju puses, kas jau ir atvēruši vai investējuši Latvijā.

No diasporas investīciju piesaistes puses uzzinot, kas ir tas, kas kavē diasporas investīcijas Latvijā, kas ir tie faktori, kas ietekmē lēmumu un kā atrast un uzrunāt šos cilvēkus, kas būtu gatavi investēt. Papildus izpētot un analizējot, ministriju piedāvājumu, kas ir tie riski un kā uzlabot ministriju piedāvājumu.

Turpretī, no diasporas pārstāvju puses, kas jau sadarbojas ar Latviju, uzzināt kādās jomās, cik lielā apmērā un kas nosaka/ motivē izvēli veikt investīcijas Latvijā Papildus noskaidrojot no tiem, kam ir bijusi sadarbība ar LIAA, kā vērtē šo sadarbību un vai to var kā uzlabot.

I. Mieriņa informē, ka 2024. gadā tika veikta aptauja “[Diasporas ieguldījumi un investīciju piesaistes iespējas Latvijai](https://www.diaspora.lu.lv/fileadmin/user_upload/lu_portal/projekti/diaspora/petijumi/Diasporas_ieguldijumi_petijums.pdf)”, kuru izmantos kā pamatu pētījumam. I. Mieriņas komanda veicot šo aptauju secināja, ka pētījumā jāiekļauj sadaļa par sniegto atbalstu remigrantu uzņēmumu izveidei. Uzzinot par to vai jaunuzņēmumi vēl darbojas un kādi ir tie veiksmes stāsti.

Noslēgumā I. Mieriņa komentē, ka vēlētos pētījumā iekļaut sadaļu par investīciju prakses salīdzināšanu arī ar citām valstīm.

I. Mieriņa aicina izteikt ierosinājumus kamēr pētījums atrodas vēl saskaņošanas pozīcijā.

**M. Andersons** pilnībā atbalsta šo iniciatīvu, jo diaspora ir resurss, kas nav līdz galam izmantots vai uzrunāts. M. Andersons atbalsta visus centienus padarīt šo procesu vienkāršāku un saprotamāku diasporas potenciālajiem investoriem. M. Andersons komentē, ka notiek dažādi pasākumi un biznesa konferences diasporai, kuros varētu veikt šīs aptaujas.

**I. Mieriņa** izsaka pateicību ar iespēju uz sadarbību.

**V. Hibšmane**, pārstāvot esiLV, atbalsta un vēlas piedalīties pētījuma procesā, komentējot iepriekšējo sadarbību.

**Z. Grauze**, atsaucoties uz atbalstu no DKP locekļiem, pateicas I. Mieriņai, ka ir izvēlēta atbilstoša tēma. Papildus Z. Grauze informē, ka pēc sarunas ar LIAA secināts, ka pētījumā nepieciešams iekļaut sadaļu par pašreizējo investīciju situācijas konstatāciju Latvijā.

# 8. DKP nepastāvīgo pārstāvju vēlēšanas.

**Z. Grauze** informē, ka no 2025. gada 11. jūlija atbrīvosies divas DKP nepastāvīgo locekļu vietas. Z. Grauze komentē, ka šogad ir saņemti seši pieteikumi uz šīm vietām, kuri tika nosūtītas pirms sēdes visiem DKP locekļiem uz e-pastu. Pieteikumi tika saņemti secīgā kārtībā no biedrības “Latviesi.com” valdes priekšsēdētāja Induļa Bērziņa, muzeja un pētniecības centra “Latvieši pasaulē” izpilddirektora Ulda Dimiševska, Latviešu Dziesmu Svētku Biedrības Kanādā valdes priekšsēža Jura Ķeniņa, Latvijas Kanādas Biznesa padomes prezidenta Ulda Riharda Lotes, Stavangeres latviešu biedrības vadītājas Ievas Sprūdes Vālenas un Evolūcijas valdes priekšsēža Aigara Opihtina.

Z. Grauze informē, ka balsošanas kārtība būs līdzīga kā iepriekš. Katrs DKP loceklis balso par diviem kandidātiem pēc viņa vārda nosaukšanas atklātā balsojumā.

Vēlēšanu rezultāti tiks paziņoti pēc nelielas pauzes, kuras laikā DKP sekretariāts apkopos iegūtos vēlēšanu rezultātus.

**I. Bērziņš** informē, ka atturēsies no balsojuma veikšanas, jo ir izvirzījis savu kandidatūru uz DKP nepastāvīgo locekļu vietu.

Balsojums notiek secīgā kārtībā ĀM rīkojumam “Par Diasporas konsultatīvās padomes personālsastāvu”. Z. Grauze izvēlas balsot pēdējā, lai neietekmētu citu viedokli.

**Z. Grauze** informē, ka notiks balsu apkopošana un rezultāti tiks paziņoti dažu minūšu laikā. Z. Grauze izsaka pateicību visiem par piedalīšanos un izturību, dodot vārdu klātesošajiem izteikties.

# 9. Dažādi.

**G. Kūtris** ziņo, ka vairāk kā 30 gadus ārvalstīs esošie balsstiesīgie pilsoņi tiek ierobežoti vēlēšanu tiesībās, jo viņiem tiek piedāvāta iespēja balsot tikai par Rīgas vēlēšanu apgabalu. G. Kūtis informē, ka viņa frakcija, Zaļo un Zemnieku savienība, ir virzījusi priekšlikumu Saeimā, lai tiktu veikti grozījumi Saeimas vēlēšanu likumā, ļaujot ārzemēs esošajiem vēlētājiem izvēlēties par kuru vēlēšanu apgabalu vēlas balsot.

G. Kūtris izsaka pateicību CVK par prezentāciju un pasta balsojuma iespējām Pašvaldību vēlēšanās.

**I. A. Eklona** informē par Latvijas ilgtspējīgas attīstības stratēģiju “Latvija 2050”, komentējot, ka pašreiz notiek sagatavošanās process. Tā ietveros tiek veikts Latvijas Universitātes pētījuma pasūtījums, kurš kalpos par pamatu diskusijām un veidojot “dialogu apļus” jeb sarunas ar cilvēkiem visā Latvijā par Latvijas nākotni. 2025. gadā Valsts kanceleja tos organizēs sadarbībā ar biedrību “Latvijas Lauku forums” un Fondu atvērtai sabiedrībai DOTS sākot ar šo nedēļu un līdz aprīlim.

I. A. Eklona informē, ka vēlētos iesaistīt arī diasporu “dialoga apļa” modelī, piedāvājot nodrošināt tiešsaistes formātu un sarunvedi, kurš ir apmācīts šādas metodes lietošanā. I. A. Eklona komentē, ka viens “dialoga aplis” ir aptuveni 1,5h garš un tajā piedalās 10 cilvēki.

I. A. Eklona piedāvā rakstiski šo informāciju nosūtīt ĀM, kurai, lūdz, šo informāciju izplatīt DKP padomei. I. A. Eklona aicina arī visus klātesošos izrādīt interesi un piedalīties.

**Z. Grauze** izsaka pateicību par gatavību iesaistīt diasporu politikas veidošanā un aicina diasporas pārstāvjus piedalīties.

**J. Krēsliņa** izsaka pateicību par diasporas iesaisti un izsaka vēlmi piedalīties no ELA puses.

# 10. DKP sastāva apstiprināšana.

Vēlēšanās piedalījās no divdesmit viens no divdesmit septiņiem balsstiesīgajiem DKP locekļiem, kas ir pietiekami lēmuma pieņemšanai .

**Z. Grauze** informē, ka ar piecpadsmit balsīm nepastāvīgā pārstāvja amatā tiek ievēlēts I. Bērziņš no biedrības “Latviesi.com” un ar divpadsmit balsīm U. Dimiševskis no muzeja un pētniecības centra “Latvieši pasaulē” ar termiņu uz vienu gadu.

*Rezultātus skatīt 2. pielikumā.*

**Z. Grauze** izsaka lielu pateicību visiem par darbu un iepazīstina ar Diasporas grupas komandu, aicinot rakstīt uz diaspora@mfa.gov.lv vai uz individuālajiem e-pastiem par visiem interesējošiem jautājumiem.

Noslēgumā, Z. Grauze aicina visus klātesošos uz kopīgu fotogrāfiju.

*Z. Grauze slēdz sēdi 16:19.*

DKP priekšsēdētāja un sēdes vadītāja Z. Grauze

Protokolēja M. Dombrovska

 A. Pundure